जयपुर. पिंकसिटी में निर्भया स्क्वायड की एक महिला कांस्टेबल की एक युवक ने नाक तोड़ दी और फरार हो गया।
हुआ यूं कि गलतागेट इलाके में स्थित सार्वजनिक पार्क में कोरोना गाइडलाइन की पालना कराने के लिए निर्भया स्क्वायड में तैनात महिला कांस्टेबल ने युवक को टोक दिया था। इससे क्रोधित हुए युवक ने महिला कांस्टेबल की नाक पर घूंसा मार दिया। जिससे महिला कांस्टेबल की नाक से खून आ गया।
पुलिस के अनुसार निर्भया स्क्वायड में तैनात महिला कांस्टेबल सोनू साथी महिला कांस्टेबल संजना के साथ बाइक से गश्त कर रही थी। दोपहर करीब एक बजे रघुनाथ कॉलोनी दिल्ली रोड पर राहगीरों ने उन्हें बताया कि ग्रीन वैली पार्क में बैठा एक लडक़ा लड़कियों व महिलाओं को देख रहा है।
इस पर महिला कांस्टेबल सोनू व संजना वहां पहुंचे और बिना मास्क लगाए बैठे युवक से नाम-पता पूछा। पूछताछ में उसने अपना नाम लोकेश कुमार (20) निवासी पहाडिया चौक मण्डी खटीकान बताया। कोरोना गाइडलाइन की पालना के बारे में कहने पर युवक ने अपनी जेब में रखी लोहे की क्लिप को पहन महिला कांस्टेबल सोनू की नाक पर वार कर दिया। इससे महिला कांस्टेबल घायल हो गई लेकिन तब तक युवक वहां से भाग निकला। उसे पीछा करके पकड़ने की कोशिश की गई। इससे बाइक पर भाग रहा युवक सड़क पर गिर गया लेकिन वह उठकर पैदल ही भाग गया। सूचना पर पहुंची पुलिस ने घायल महिला कांस्टेबल को अस्पताल पहुंचाया। युवक की बाइक को जब्त करने के साथ ही युवक के खिलाफ राजकार्य में बाधा का मामला दर्ज कर लिया गया है।
आठ किलो गांजे के साथ दो मादक पदार्थ तस्कर गिरफ्तार
उधर मुहाना थाना पुलिस ने मादक पदार्थ तस्कर दो बदमाशों को गिरफ्तार कर लिया। पुलिस ने दोनों के कब्जे से 8 किलो गांजा व बिक्री के हजारों रुपए बरामद किए है। एसएचओ लखन सिंह खटाना के अनुसार अवैध मादक पदार्थ तस्करी के आरोप में सुनील विश्नोई (19) निवासी श्रीबालाजी नागौर हाल संजय कॉलोनी कोतवाली नागौर हाल मां अंजनी नगर सिरसी रोड करणी विहार और रामस्वरूप विश्नोई (25) निवासी भौजासर जोधपुर को गिरफ्तार किया गया है।